Page:Leechdoms wortcunning and starcraft of early England volume 3.djvu/58

, nim þonne þæt hlutre, do on ða eagan, mid godes fultume heo sceal aweg. Nim clatan moran, cnuca swiðe & wyl on beore, syle drincan wel wearm þonne ðu geseo þæt hy utslean, mid godes fultume ne wyrð him nan orne.

þas wyrte sculon to lungensealfe, banwyrt & brunwyrt, betonican & streawberian wise, suþernewuda & isopo, saluie & sauine & rude, garclife & hæsel, cwice, medewyrt, dolhrune. Wið heafodece, wyl in wætere pollegian & leac, mintan, fenmintan & þæt ðridde cyn mintan þæt bloweð hwite, þweah þæt heafod mid þys wose gelome. Wið hreofum lice, adelf ampron & gelodwyrt, teon ut lange, cnuca ealle wel, wyll in buteran, do hwon sealtes in, þæt bið god sealf wið hreofum lice, þweah þone man mid hate & mid ðare sealfe smyre.

Wið cneowærce, genim weodobende wisan & hegerifan, gecnuca well tosomne & do meda, læt standan nyhternum on þæm wyrtum, syle drincan.

To eahsealfe, nim aluwan & sidewaran, lawerberian & pipor, gescaf smale, & cubuteran fersce lege on wæter, nim þonne hwetstan bradne & gnid ða buteran on ðæm hwetstane mid copore þæt heo beo wel toh, do þonne sumne dæl þara wyrta þærto, clæm ðonne on arfæt, læt standan nygon niht, wende man ælce dæge, mylte siþþan on ðæm arfæte sylfan, aseoh þurh clað, do syþðan on swylc fætels swylce ðu wille, nyttige þonne þe þearf sy, þeos sealf mæg wið ælces cynnes untrumnysse ðe eagan eigliað.